I dette afsnit kan du opleve værker, som forestiller sten. Sten på alle mulige måder: filtede, bløde” sten” lavet af færøsk uld, malerier af sten i landskabet og malerier af det sortplettede, stenede højdedrag vest for Tórshavn. Har du lagt mærke til, at de færøske sten ofte har mange farvepletter i både gule, grønne, blå og sorte nuancer? De færøske fabler, sagn og myter er fyldt med fortællinger om trolde, kællinger, huldrer og deres liv i stenene. Det er vist noget med, at man skal spørge om lov til at sætte sig på de store sten, hvis de er beboet af overnaturlige væsener.